यूपी की बसपा सरकार में पिछडावर्ग कल्याण मंत्री रहे अवधेश वर्मा को मायावती ने मंत्रिमडल से बर्खास्त कर उनका टिकट भी काट दिया था। मंत्री पद से बर्खास्तगी और टिकट कटने के बाद दो जनवरी को अपने आवास पर हवन करने के बाद समर्थकों के बीच पहुंचे अवधेश वर्मा एक दम दहाडे़ मार कर रोने लगे। मंत्री पद गंवाने और टिकट कटने से आहत अवधेश के रोने के बाद उसी शाम वह भाजपा में शामिल हो गये और भाजपा ने ददरौल से टिकट भी दे दिया। आज वह ददरौल से भाजपा प्रत्याशी के तौर पर नामांकन कराने के लिये शहर से बाहर गीतापुरम कालोनी में अपने सर्मथकों को संबोधित करते हुये अवधेश वर्मा ने नसीमुद्दीन और मुन्काद अली को बसपा का दलाल बता दिया। नामांकन में देरी हो जाने की वजह से अवधेश को एक किलो मीटर लम्बी दौड़ लगानी पड़ी तब कही जाकर वह समय से नामांकन परिसर में पहुंच सके। वहीं जब अवधेश से दौड़ के बारे में पूछा गया तो वह बोले कि वह जनता के हर सुख और दुख में दौड़ लगा कर उस के साथ खडे़ होंगे।